Ńdɔ̄ bɔ́n bə́ Ísraɛ̂l bə́ ngábad bɔ é dzam á nə̄ ábē á mís mə́ Ńtondôbə; ńdɔ Ǹtondôbə a ngávə́ bɔ̄ á mɔ́ mə́ Fīlísta á táŋ mim̀bú mə̄wóm mə́nyi. 2Mod ziŋ yǎ Tsoréa a ngábə́ mod yǎ ébəgá Danít, dzwé nâ: Manoah, miníngá wōé á ngābə́ ńkokóm, a ndzí kig byé mɔ́n. 3Ńdɔ̄ éngəlɛs Ǹtondôbə a ngáyénē ábə miníngá tě, nyé ai nyé nâ: “Tám yén, ó nə ǹkokóm, wa ndzí kig byé bɔ́n; hədá wayi nɔŋ ábum, ó bye mǎn fám.” 4Asú tē hḿ bɔ̌ ókālá, eki tə nyú wɔ̂n, tɔ mə́nyú mə́ nə́ ngul, təge dí é dzóm é nə́ mvid, 5amú, wayi nɔŋ ábum, ó bye mǎn fám. Okə̌ngə̄ŋ wâyǐ kig nyé lod á ńlō, ású mɔ́n tě a yi bɔ ńtə́lán mənduga ábə Zambá a tádigi âbǔm ábə nyiá; énye ǎ yi tádī kode Ísraɛ̂l á mɔ́ mə́ Fīlísta.” 6Ńdɔ miníngá á ngāsɔ́, ǎ ngakad ǹnóm nâ: “Mod Zambá ā tóbán ai ma, a fulugan á mís anə́ éngəlɛs Zambá, ekɔn wɔ̌ŋ ébēn; ma ndzí kig nyé sílī ḿfág ā sɔ́, tɔ nyé təge ma kad dzwé díé. 7Ǎ kād ma hə nâ: “Wayi nɔŋ ábum ó bye mǎn fám; eki, təge nyú wɔ̂n, tɔ mə́nyú mə́ nə́ ngul, ńdɔ̄ fə təge dí é dzóm é nə́ mvid, ású mɔ́n tě a yi bɔ ńtə́lán mənduga ábə Zambá a tádigi âbum ábə nyiá a kələ kwí âmǒs áwú díé.” 8Ńdɔ Manoah á ngākogolan ai Ǹtondôbə, nyé nâ: “Ǎ Ńti, makogolan ai wa yə́bə́gə tə́ naa, é mod Zambá ō ngálóm ábə ma á bad zu ábə̄ bíā, a tóán bía kad é mam byǎyəan bɔ ású é mɔ́ngɔ́ ā yi byáli.” 9Ńdɔ Zambá á ngāvógolo kíŋ Manoah, ńdɔ̄ éngəlɛs Zambá á ngābad zu ábə miníngá, hála te a tɔá áfūb; ǹnóm wōé Manoah a tɔá fə kǒkōá. 10Ńdɔ miníngá á ngávólo kə ḿbíl, a kə́ kad ńnōm naa: “O tâ, é mod a ngázū ábə ma ámōs ḿbɔ̄g, a dúgan yǎ fə sɔ́.” 11Ńdɔ Manoah a ngákódō á sí ǎ ngakə a bie ǹgál a kə́ kwī ábə mod tě, nyé ai nyé nâ: '”Yə wǎ ó nə̄ é mod a hə kɔ́bɔ ai é mīníngá nyɔ̄ ?” Nyé nâ: “Owé, mǎ !” 12Manoah nyé nâ: “Éyɔŋ anyu dóē láyi kpân, bâyi bəlan ai mɔ́ngɔ́ yá, ńdɔ̄ fə̄ nyémēn a yəan bɔ yá ?” 13Ńdɔ̄ éngəlɛs Ǹtondôbə a ngádzó ai Manoah naa: “Bíki bísə mə ngátə́le miníngá tě, á bāālā byá. 14Ǎ yəǎn kig dí é dzóm ésə yásɔ́ á wɔ̂n, eki təge nyú wɔ̂n ngə́ mə́nyú mə́ nə́ ngul, tɔ ádī é dzóm é nə́ mvid; é dzóm ésə mə ngábéndē nyé á bɔ̄ dzɔ̄.” 15Ńdɔ Manoah á ngádzó ai éngəlɛs Ǹtondôbə nâ: “Á ńkogolán, byǎbi wa adzógóbó, bǐ yám wa mǎn ékə́lá.” 16Ńdɔ éngəlɛs Ǹtondôbə a ngádzó ai Manoah nâ: “Tɔ mǐ bī ma adzógóbó, mǎyǐ kig dí bīdí byáán; á nə hə nâ ngə́ wayi nâ wavə́ mə́túnuŋa bádígi, émɔ̄ túníŋi Ǹtondôbə.” Amú Manoah ǎ yəmə̌ kig nâ a ngábə́ éngəlɛs Ǹtondôbə. 17Ńdɔ Manoah á ngādzó ai éngəlɛs Ǹtondôbə nâ: “O nə dzwé yá, amú ábōg ányu dóe láyi kpân, byǎyi nâ bǐ túni wa mətúnuŋa.” 18Ńdɔ̄ éngəlɛs Ǹtondôbə a ngádzó ai nyé nâ: “Ású dzé wāsílī dzwé dáma, á nə éyə̌ŋ ?” 19Ńdɔ Manoah á ngānɔŋ mǎn ékə́lá ai mətúnuŋa, ǎ ngatúnī byá á ńkōm á yōb ású Ńtondôbə yǎ á nə̄ ḿbɔ biyə̌ŋ bí mam. Manoah bân ngál bə́ bəbəgə́. 20Ńdɔ̄ ábōg ńkabag ndóan ó ngábɛ́d á yób ó tíege âlatâr, ńdɔ̄ éngəlɛs Ǹtondôbə a ngábɛ́d ai ǹkabag ndóan ósə, Manoah ai ngál bə́ tála; ńdɔ̄ bə́ ngáku ai məsú á sí. 21Éngəlɛs Ǹtondôbə a ndzí kīg fə bǎd yénē Manoah tɔ ǹgál wōé. Ńdɔ Manoah ǎ zu yə̌m naa mod te a ngábə́ éngəlɛs Ǹtondôbə. 22Ńdɔ Manoah a ngádzó ai ǹgál naa: “Byǎyi wú ai sí ású bī yén Zāmbá ai mís.”